»Ristiinnaulitse!«
Ristiinnaulitse, ristiinnaulitse,
 tahdomme Barabbaan –
 syyn sekä seurauksen kannamme itse,
 anna naulita vaan!
 Ristiinnaulitse lempeä hyvyys,
 valkeus maailman –
 vieköön sielumme synnin syvyys,
 riettahan, raaimman!

 Menköön valkeus, tulkoon musta
 tuska, mi maahan lyö –
 ettekö tunne jo aavistusta –
 sielujen alkaa yö?
 Järkkyy kalliot, maan jo pinta
 allamme repeää –
 turtuu aivot ja repee rinta,
 tuska – tuska jää!

 Ristiinnaulitse, ristiinnaulitse,
 tulkohon pimeys vaan –
 nautimme, kärsimme, itkemme itse,
 tahdomme Barabbaan!